 Igbo sị na ọ bụ ka onye si eme ka oku si akpọ ya, ma sịkwa na ùgwù dike anaghị agha ya, ma na ndụ ma nọnwụ. Ka ọ dị taa, a kọwaala otu onye edemede a mà amá, bụ ọkammụta Chịnua Achebe lagoro mmụọ dịka odogwu nwoke ọka ibe, na onye nwere ezi ọhụhụ ụzọ.  Ọ bụ Kọmishọna na-ahụ maka mgbasa ozi na ịkụziri ọhaneze ihe ha kwesiri ịma na steeti Anambra, bụ Maazị C-Don Adịnụba nyèrè ya bụ nwa amadi otuto a nisi ụlọ ọrụ ya dị nAwka, oge ndị òtù jikọtara ahụ ndị ntorobịa na-ede akwụkwọ nala Nigeria, bụ Society of Young Nigerian Writers, ngalaba ya nke steeti Anambra gàrà kpọtụrụ ya.O mere ka a mara na Achebe, dịka ọkaibe ọ bụ, sitere nakwụkwọ ya bụ Man of The People wee buo amụma na a ga-enwe nsogbu igbusi mmadụ nala Nigeria, ma nwekwa nke abụọ ya ma ọ gachaa obere oge nke mbụ jiri mechaa; ihe ndị ahụ niile wee mezuo nahọ 1966 nala Nigeria.O torò ya bụ agụnwoke dịka onye dere ọtụtụ akwụkwọ na-ewu èwù nogoogo mba ụwa, nke gụnyere Things Fall Apart, bụ nke o dere oge ọ dị ahọ iri abụọ na isii ma bipụta ya oge ọ dị ahọ iri abụọ na asatọ, tinyere akwụkwọ ya ndị ọzọ, dịka Anthills of Savannah, No Longer At Ease, Arrow of God na ọtụtụ akwụkwọ ndị ọzọ o dèrè tupu laa mmụọ, ma kọwazie ya dịka odogwu nwoke steeti Anambra, Ndị Igbo na Ala Nigeria nizugbe ji eme ọnụ.Kọmishọna Adịnụba kwukwazịrị na o kwesiri nnọọ ka a gaa nihu ịkwanyere ya bụ nnukwu mmadụ ugwu ruuru ya, ọbụnadị ma ugbu a ọ lagoro mmụọ. Ọ kpọkukwara ma dụọ ndị ntorobịa ahụ na-eto eto ka ha gbadosie anya ike ma soro ezi nzọ-ụkwụ Ọkammụta Achebe dịka ihe nlere anya, dịka ọ bụ nwoke jụrụ ikwe ka e nwee ihe ọbụla jikọọrọ ya na ime mpụ ma ọ bụ ịkwàdo ihe ọjọọ, wee rukwaa nọnwụ ya.Na mbụ nokwu ya, onye duru ndị ahụ wee bịa ya bụ ije, ma bụrụkwa onyeisi otu jikọtara ndị ntorobịa na-ede akwụkwọ nala Nigeria, ngalaba ya nke Anambra, bụ Maazị Izunna Okafor, kwuru na ọbịbịa ahụ ha bịara bụ iji kpọtụrụ ya bụ Komishọna nakwa ụlọ ọrụ ya maka nnukwu mmemme ha na-akwadobe ịchịkọba naha Ọkammụta Chinua Achebe.O mere ka a mara na ya bụ mmemme, bụ nke a kpọrọ Chinua Achebe Literary Festival bụ nke ha si na ya wee na-akwanyere Achebe ùgwù, ma sịkwa na ha màlìtere ya nime ahọ anọ gara aga, bụ ahọ 2016, oge ha mere agba nke mbụ ya, ọbụnadị dịka o kwuru na nke ahụ amịtala nnọọ ọtụtụ ezi mkpụrụ.Ka ọ na-ekwupụta na isiokwu mmemme omenahọ ahụ nke ahọ a dịka Intellectual and National Development: The Chinua Achebe Approach nke pụtara, ma a sụgharịa ya Ndị Gụrụ Akwụkwọ Na Mmepe Obodo: Usoro Nke Chịnua Achebe; Maazị Izunna gakwara nihu kọwaa na ya bụ mmemme nke ahọ a ga-ewerekwa ọnọdụ nụbọchị ahụ a mụrụ Achebe, bụ abalị iri na isii nke ọnwa Nọvemba nogige ọba akwụkwọ Kenneth Dike dị nAwka, màlite nelekere iri nke ụtụtụ.Nịkpọku gọọmenti steeti ahụ ka o mee aha Ọkammụta Chnụa Achebe ka ọ dị ọkpụtọrọkpụ, tupuu steeti ndị ọzọ eburu ụzọ mee nke ahụ; ya bụ onye ntorobịa nwetagoro ọtụtụ nkwanye ùgwù nedemede jizịrị òhèrè ahụ wee rịọ Gọvanọ Obianọ ka o gùzobe onye enyemaka ma ọ bụ onye ndụmọdụ pụrụ iche ga-anọ nagbata gọọmenti na ndị na-ede akwụkwọ na steeti ahụ, rịọ nkwàdo maka ihe mmemme ahụ, ma kpọkuokwa ọhaneze ka ha bịa were anya ha na ntị ha gbara ekeresimeesi nụbọchị mmemme ahụ, bụ nke ọtụtụ ndị dị iche iche na-ede akwụkwọ ga-esonye na ya. 